રાજાના વિચારથી જ માધવીનો ચહેરો ફરી સખ્ત થઇ ગયો. આરતીમાસી સમજ્યા માધવીના ગુસ્સાનું કારણ ફરી રિયા ન બની જાય પહેલાં પાળ બાંધવી હોય તેમ સમજાવટ આદરી બેઠાં : ‘એ બધી વાત છોડ , તું ફક્ત એ કહે કે તેં કદીય એને આટલી ખુશ જોઈ છે? આટલી આત્મવિશ્વાસ સાથે પેશ થતી જોઈ છે? પોતાના સંતાનોની આવી સિધ્ધીની પળ જોવા મળે એ જ તો માબાપનું એક માત્ર સ્વપ્ન હોય કે નહીં? આજે એ સપનું સાકાર થતું જોઇને તારી છાતી ગજ ગજ ન ફૂલી? ને તને ખબર છે એ કેટલી ખુશ થઇ ગઈ છે તારી આ સરપ્રાઈઝ વિઝીટથી?’